A TANÁCS 293/2005/EK RENDELETE
(2005. február 17.)
a csatlakozási okmány 10. jegyzőkönyvének 2. cikke szerinti rendszerről szóló 866/2004/EK rendeletnek a mezőgazdaság és a határvonalat átlépő személyek számára hozott könnyítések tekintetében történő módosításáról
AZ EURÓPAI UNIÓ TANÁCSA,
tekintettel a 2003-as csatlakozási okmány Ciprusról szóló 10. jegyzőkönyvére (1) és különösen annak 2. cikkére,
tekintettel Nagy-Britannia és Észak-Írország Egyesült Királyságának ciprusi felségterületeiről szóló, a fenti csatlakozási okmányhoz csatolt 3. jegyzőkönyvre (2) és különösen annak 6. cikkére,
tekintettel a Bizottság javaslatára,
mivel:
(1)
A 866/2004/EK tanácsi rendelet (3) a Ciprusi Köztársaság kormányának tényleges ellenőrzése alatt álló és ezen ellenőrzésen kívül eső területek között húzódó határvonalat átlépő áruk, szolgáltatások és személyek vonatkozásában külön szabályokat határoz meg.
(2)
A rendelet hatálybalépése óta szerzett tapasztalatok fényében több, a határvonalat átlépő személyek számára hozott könnyítést rugalmasabbá kell tenni, és egyes mezőgazdasági áruk kereskedelmét meg kell könnyíteni.
(3)
A 866/2004/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 866/2004/EK rendelet a következőképpen módosul:
(1)
A 4. cikk a következőképpen módosul:
a)
A (2) bekezdés helyébe a következő lép:
„(2) Az (1) bekezdésben említett áruk nem tartoznak vámáru-nyilatkozat hatálya alá. Nem tartoznak vámok és vámokkal azonos hatású díjak hatálya alá, kivéve ha export-visszatérítésre és intervenciós intézkedésekre jogosultak.
Az első albekezdéstől eltérve a Bizottság - a közös agrárpolitika keretein belül létrehozott megfelelő irányítóbizottsági eljárással összhangban - kedvezményes feltételeket és szabályokat állapíthat meg az export-visszatérítésre vagy intervenciós intézkedésekre jogosultsággal rendelkező termékekhez való hozzáférésre vonatkozóan.
A hatékony ellenőrzések biztosítása érdekében a határvonalat átlépő mennyiségeket nyilvántartásba kell venni.”
b)
A (9) bekezdés helyébe a következő lép:
„(9) A közösségi állat-egészségügyi követelmények hatálya alá tartozó élő állatok és állati eredetű termékek határvonalat átlépő szállítása tilos. Meghatározott élő állatok és állati eredetű termékek esetében a tilalom megszüntethető olyan bizottsági határozatokkal, amelyek a 178/2002/EK európai parlamenti és tanácsi rendelet (4) 58. cikke (2) bekezdésében említett eljárással összhangban elfogadott kereskedelmi feltételeket határoznak meg.
(2)
A 6. cikk helyébe a következő lép:
„6. cikk
(1) A 69/169/EGK tanácsi irányelvet (5) nem kell alkalmazni, de a határvonalat átlépő személyek személyi poggyászában lévő áruk mentesülnek a forgalmi adó és a jövedéki adó alól, feltéve, hogy nincs kereskedelmi jellegük és teljes értékük személyenként nem haladja meg a 135 eurót.
(2) A forgalmi adó- és jövedékiadó-mentesség mennyiségi határértéke 40 cigaretta és 1 liter szeszes ital, amelyet személyes fogyasztásra szántak.
(3) A (2) bekezdésben említett árukra vonatkozó mentesség nem jár a határvonalat átlépő, 17 év alatti személyeknek.
(4) A (2) bekezdésben meghatározott mennyiségi határértékeken belül a (2) bekezdésben felsorolt áruk értékét nem kell tekintetbe venni az (1) bekezdésben említett mentesség megállapításakor.
(5) A határvonalat átlépő személyek számára biztosított könnyítések gyakori igénybevétele miatt a gazdaságnak valamely meghatározott ágazatában okozott súlyos zavarok kezelése érdekében a Ciprusi Köztársaság - a Bizottság jóváhagyását követően - legfeljebb három hónapig terjedő időszakra eltérhet a 6. cikk (1) bekezdésétől.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 17-én.